
A 20. századi matematikatanítási reformok hatása a jelenkor matematikaoktatására

Kulcsszavak: matematika, motiváció, reformok, játékok
Kutatásom során bebizonyosodott, hogy a dolgozatom elején megfogalmazott, problémának vélt jelenségek pszichológiai szempontból az előző évszázadban alátámasztottak. A tanulók motivációs bázisa sokrétűen kielégítendő ahhoz, hogy az eredményes legyen a matematikatanítás. Nem elég az óra elején motiválni a tanulókat. Nem elég felszólítani őket a munkára. Ennek egyik a jelenben is meglévő problémája a külső motivációként jelenlévő osztályzás. Az tanítói és tanulói hozzáállás megváltoztatása szükséges ahhoz, hogy ezt belső motiváció váltsa fel. A hibákkal meg kell barátkoznunk, hiszen a tananyagok megtanulásakor fellépő hiányosságokra hívják fel a figyelmet, ezáltal hasznosak.
A 20. században egymáshoz kapcsolódó törekvések voltak a matematikaoktatás megváltoztatására. Az első lendületet Montessori módszere adta meg. Ő hívta fel a figyelmet az eszközökkel történő ismeretszerzés fontosságára. Dienes professzor a játék alapú matematikaoktatás megálmodója és művelőjeként törekedett a matematikaoktatás pozitív irányba történő változására. Ezt felhasználva alakította ki Varga Tamás a mai korra is hatással levő matematikatanítási alapelveket. A most érvényben lévő tanterv alapját képző tantervet alkotott. A nevéhez kapcsolódik a spiralitás elve. Enélkül már elképzelhetetlen az oktatás. A dolgozatomban bemutatott pedagógiák mindegyike tartalmaz olyan elemeket, amely használatával sikeresebbé tehetjük a mai kor gyermekei számára is a matematika tanulását.
A kérdőíves kutatásom során több hipotézisem nem igazolódott be a jelenkorban alsó tagozaton matematikát tanítókkal kapcsolatban. A tanítók legnagyobb része elmondása szerint rendszerint szemléltet, alkalmaz tárgyi tevékenységet. Különböző munkaformák jellemzőek a tanóráin. A tanulók hibázással kapcsolatos negatív gondolkodásmódját igyekeznek megváltoztatni.
A tanító tanuló viszonyával kapcsolatban az előző évszázadban is hangsúlyozták a kettejük közötti partneri, egyenrangú viszony fontosságát. Ezzel kapcsolatban a saját tapasztalatom is az, és a tanítók által adott válaszokból is arra következtetek, hogy elengedhetetlen a sikeres közös munkához. A tanulókhoz szeretettel kell fordulni, hiszen így tudunk együttműködni, ez az alapja a közös munkának.
Én személy szerint nagyon sokat tanultam a kutatásom során, amelyből bizonyos elemeket már volt alkalmam kipróbálni, és ezekkel sikereket értem el a tanításban. Ezek apróságok, amelyekre odafigyelve jobbá tehetjük a tanulók matematikához fűződő viszonyát. 



